Broj: 711-I-56-P-287-21/22-04-17

Zagreb, 3. prosinca 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka i Aleksandre Jozić-Ileković kao članova Povjerenstva, na temelju članka 30. stavka 1. podstavka 2., 4. i 5. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15 i 98/19., u daljnjem tekstu: ZSSI), **na zahtjev Gordane Đurašine iz trgovačkog društva Vodoopskrba i odvodnja Zagrebačke županije d.o.o.,** na 150. sjednici, održanoj 3. prosinca 2021., daje sljedeće

**OČITOVANJE**

**Dužnosnici koji kao predstavnici jedinica lokalne samouprave u obavljanju funkcije člana Skupštine trgovačkog društva Vodoopskrba i odvodnja Zagrebačke županije d.o.o. odlučuju o imenovanju članova uprave – direktora tog društva, dužni su voditi računa o članku 15. stavku 2. ZSSI-a, kojim je propisano da članove upravnih tijela i nadzornih odbora trgovačkih društava u kojima jedinica lokalne, odnosno područne (regionalne) samouprave ima dionice ili udjele u vlasništvu (kapitalu društva) predlaže glavnoj skupštini, odnosno skupštini društva predstavničko tijelo jedinice lokalne i jedinice područne (regionalne) samouprave.**

Obrazloženje

Gordana Đurašina iz trgovačkog društva Vodoopskrba i odvodnja Zagrebačke županije d.o.o. podnijela je zahtjev za očitovanjem koji je u Povjerenstvu zaprimljen dana 26. studenoga 2021., pod brojem: 711-U-5635-P-287/21-01-5, povodom kojeg se vodi predmet broj P-287/21.

Podnositeljica u zahtjevu navodi da traži kako postupiti vezano za Smjernicu i uputu broj: 711-I-931-R-109/20-01-7 od od 25. svibnja 2021. Naime, podnositeljica ističe kako je odredbama Zakona o trgovačkim društvima propisan postupak donošenja odluka skupština trgovačkih društava o imenovanju članova tijela trgovačkih društava, kako bi takve odluke mogle biti provedene u sudskom registru. Nadalje navodi da trgovačko društvo Vodoopskrba i odvodnja Zagrebačke županije d.o.o. ima 14 osnivača, jedinica lokalne samouprave, te da se radi o pravnoj osobi s javnim ovlastima, te da su Društvenim ugovorom navedenog trgovačkog društva propisani uvjeti koje mora ispunjavati član uprave društva – direktor kao i obveza provedbe javnog natječaja za imenovanje člana uprave društva – direktora.

Podnositeljica traži mišljenje Povjerenstva kako uskladiti odredbe Zakona o trgovačkim društvima, Društvenog ugovora trgovačkog društva Vodoopskrba i odvodnja Zagrebačke županije d.o.o. te odredbe članka 15. stavka 2. ZSSI-a.

Uvidom u podatke nadležnog sudskog registra Trgovačkog suda u Zagrebu, utvrđeno je da je 14 gradova i 14 općina osnivač (imatelj poslovnih udjela) u trgovačkom društvu Vodoopskrba i odvodnja Zagrebačke županije d.o.o.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona, slijedom čega su osobe koje obnašaju ove dužnosti obvezne postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, obzirom da osoba zaposlena u trgovačkom društvu čiji su suvlasnici jedinice lokalne samouprave nije dužnosnik u smislu odredbi ZSSI-a. Međutim, obzirom da se traži tumačenje odredbi ZSSI-a, Povjerenstvo u svrhu učinkovitog sprječavanja sukoba interesa i provođenja edukacije u pitanjima sukoba interesa povodom podnesenog zahtjeva daje obrazloženo očitovanje.

Člankom 15. stavkom 2. ZSSI-a propisano je da članove upravnih tijela i nadzornih odbora trgovačkih društava u kojima jedinica lokalne, odnosno područne (regionalne) samouprave ima dionice ili udjele u vlasništvu (kapitalu društva) predlaže glavnoj skupštini, odnosno skupštini društva predstavničko tijelo jedinice lokalne i jedinice područne (regionalne) samouprave.

Navedenom zakonskom odredbom propisano je da predstavnici jedinica lokalne samouprave u skupštini trgovačkog društva u kojem gradovi i općine imaju udjele u vlasništvu odlučuju o imenovanju uprave društva povodom prijedloga gradskog, odnosno općinskog vijeća, ali nije propisano kako se ovaj prijedlog utvrđuje.

Osim ove, ZSSI ne sadrži bilo kakve druge odredbe koje bi se odnosile na postupak imenovanja članova uprava navedenih trgovačkih društava, kao niti o uvjetima koje oni moraju ispunjavati, odnosno ne propisuje obvezu provedbe javnog natječaja, što može biti predmetom uređivanja u drugim zakonima te općim aktima trgovačkog društva.

Imajući u vidu da je Povjerenstvo ovlašteno tumačiti odredbe ZSSI-a, ukazuje se da su dužnosnici koji obavljaju funkciju člana Skupštine trgovačkog društva Vodoopskrba i odvodnja Zagrebačke županije d.o.o. uvijek dužni voditi računa o članku 15. stavku 2. ZSSI-a kada odlučuju o imenovanju članova uprave – direktora navedenog trgovačkog društva, a za postupak odlučivanja i glasovanja na skupštini trgovačkog društva, propisane uvjete za imenovanje te provedbu javnog natječaja, mjerodavni su drugi propisi kojima su uređena ova pitanja.

Nadalje, ukazuje se podnositeljici da Konačnim prijedlogom zakona o sprječavanju sukoba interesa koji je bio u javnom savjetovanju, u tekstu koji je utvrdila Vlada Republike Hrvatske te koji je upućen Hrvatskom saboru u proceduru donošenja, više nije predviđeno da za imenovanje članova upravnih tijela i nadzornih odbora trgovačkih društava u kojima jedinica lokalne, odnosno područne (regionalne) samouprave ima dionice ili udjele u vlasništvu (kapitalu društva) mora postojati predijedlog predstavničkog tijela jedinice lokalne i jedinice područne (regionalne) samouprave.

Slijedom navedenog, Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Podnositeljici, putem dostavljene e-mail adrese
2. Objava na internetskoj stranici Povjerenstva
3. Pismohrana